**Incubatoare de coexistență**

Astăzi, orașele sunt într-o continuă schimbare, adesea în detrimentul mediului înconjurător dar și a calității vieții oamenilor în mediile construite. Totuși, o serie de practici emergente se prefigurează ca laboratoare ale viitorului pentru un nou mediu de viață hibrid, o schimbare a modului de a privi și dezvolta orașul, scoțând la lumină legătura subtilă dintre toate formele vii, inclusiv cea umană care nu mai poate fi privită ca diferită sau independentă de cea vegetală sau animală. Cum ar putea arăta orașul de mâine construit pe aceste principii?

Pavilionul recreează un mediu hibrid, între antropic și natural, în care aceste două realități se întrepătrund, împrumutând unul de la altul mijloace proprii de manifestare și expresie.

Vizitatorul se regăsește într-un mediu fluid, ce evocă un ambient natural bazat pe o tramă regulată, dar care oferă o surprinzătoare diversitate de trasee și atmosfere: cărări, poieni, luminișuri, desișuri. Simplitatea tramei întâlnește mișcarea, explorarea, vagul, ludicul, diafanul, transparența, interacțiunea, multiplicarea planurilor. Acest peisaj este vizual, tactil, sonor și olfactiv. Experiența este contemplativă dar și exploratorie și incită la o reflecție asupra coexistenței dintre antropic și natural.

Inventariind pe de o parte practici recente relevante, potențiale „incubatoare de coexistență”, respectiv deconstruind și expunând în detaliu proiectul pentru cel mai mare parc nou din România - Parcul Est din Cluj - ca studiu de caz emblematic, expoziția navighează această întrebare din trei perspective:

**1. Implicarea civică pentru natură urbană**

O serie de inițiative civice catalizează de câțiva ani protejarea, recuperarea și (re-)crearea de spații verzi urbane în beneficiul reciproc al oamenilor și habitatelor naturale. Aceste inițiative activează și întăresc comunitățile locale și uneori generează mai departe proiecte mai ample de arhitectură, peisaj și spațiu public asumate de municipalități.

*Arii naturale urbane:*

* + Asociația Parcul Natural Văcărești
	+ Mișcări civice pentru arii naturale urbană în jurul Clujului (SOS, CCN, Clujul Civic etc): Hoia-Baciu, Făget, respectiv în cadrul Parcului Est
	+ Inițiativa Parcul Natural Brassovia
	+ Rețeaua pentru natură urbană Piatra Neamț – Dealul Cozla
	+ Inițiative pentru natură urbană în Timișoara (Bio-Team și Rețeaua pentru natură urbană): râul Bega, Pădurea Verde, canalul Behela
	+ Inițiativa pentru aria naturală urbană Lacurile și Pădurea Ciric, Iași
	+ Inițiativa pentru arii naturale urbane în Bistrița: livada cu peri seculari și pădurea din lungul râului Bistrița
	+ Inițiativa pentru aria naturală urbană malurile Crișului Repede, Oradea
	+ Inițiativa pentru aria naturală urbană malurile Someșului, Satu Mare

*Parcuri, coridoare verzi, grădini comunitare:*

* + Dâmbovița smart river, București
	+ Grupuri de Inițiativă Civică în București: Cișmigiu, Kiseleff, Herăstrău, „Părinți de cireșari”, „Eu trăiesc într-un Chibrit” (Grivița Verde), Bucureștii Noi (Pădure urbană Chiajna), Lacul Tei, Floreasca Civică, Acțiunea Comunitară Tineretului, Încotroceni – Oameni, Idei, Povești, Callatis – Drumul Taberei, Inițiativa Prelungirea Ghencea, „Pentru locuri de joacă și spații verzi în Grozăvești”
	+ Campanii civice în Cluj: Someș Delivery și Someșul nostru, Parcul Feroviarilor, La Terenuri Mănăștur, SOS Parcul Est, Verde pe Canalul Morii, Parcul Iuliu Prodan - campus USAMV
	+ Grădini comunitare „Locuri Sănătoase”, Timișoara

Parcul Est:

Parcul Est, un proiect mai vechi al Clujului încă din perioada socialistă, și-a văzut teritoriul potențial în continuă descreștere în ultimii 30 ani datorită dezvoltărilor imobiliare adiacente. Un ultim proiect de construire a unui Aquaparc pe amplasament a generat o rezistență civică substanțială încununată de blocarea proiectului și lansarea unui concurs de soluții pentru parc, cu o puternică componentă de conservare și reabilitare ecologică.

**2. Îmbunătățirea calității vieții în mediile construite**

Fie că vorbim de cartiere dense existente sau de noi dezvoltări urbane, orașele din România suferă deseori de o relație deficitară cu mediul înconjurător. O serie de proiecte inovative de urbanism sau arhitectură încearcă îmbunătățirea calității vieții în aceste zone dens construite prin (re)integrarea elementelor naturale în locurile de unde au fost eliminate, alungate, oferind în același timp servicii socio-ecosistemice locuitorilor. Pe de altă parte, la scara obiectelor de arhitectură excepționale, o serie de noi dotări publice amplasate în medii naturale pun în valoare relația cu acestea devenind puncte de interfață antropic-natural.

*Reabilitare urbană, re-ancorarea și conectarea țesutului urban cu mediul înconjurător*

* + Reabilitare Zăbrăuți, sector 5, Bucuresti
	+ Ghiduri de reabilitare urbană Sector 5 București, Brașov, respectiv a spațiului public național
	+ Ghid de regenerare urbană – marile ansambluri, cu studiu de caz pe Mănăștur, Cluj
	+ PUZ regenerare urbană Piața Mărăști, Cluj
	+ PUZ regenerare urbană Parcul Est – Între Lacuri, Cluj

*Dirijarea dezvoltării urbane noi urmând logica contextului natural*

* + ISHO, Timișoara
	+ Amylon, Sibiu
	+ Argos, Cluj
	+ PUZ Sopor, Cluj

*Dotări publice cu rol de interfață antropic-natural*

* + Pavilion Parcul Feroviarilor, Cluj
	+ Pavilion Parcul DN3C, Constanța
	+ Pavilion Parcul Bună Ziua
	+ Centru de vizitare al Parcului Național Piatra Craiului, Zărnești
	+ Refugiu Călțun, Munții Făgăraș
	+ Refugiu Cheile Bicazului
	+ Pavilion-turn, Sovata
	+ Pavilion Parcul Est, Cluj

Parcul Est:

Proiectul pentru Parcul Est include o viziune urbană mai amplă, vizând îmbunătățirea calității locuirii în cartierele vecine existente sau în curs de constituire și ancorarea parcului într-o rețea de spații verzi.

Astfel, partea adiacentă a cartierului socialist „Între Lacuri” beneficiază de pietonalizări, optimizări ale profilelor stradale și ale parcărilor, pentru eliberarea unor suprafețe de teren în favoarea unor noi dotări publice complementare ansamblului de locuințe: grădiniță, creșă, locuri de joacă, grădini comunitare, piste pentru biciclete.

În partea adiacentă zonelor construite în ultimii 20 de ani, intervenții strategice introduc noi legături soft în limita spațiului fizic rămas disponibil, ancorând parcul într-un sistem verde mai amplu și oferind o structură de spații publice țesutului urban deficitar.

În vecinătatea viitoarelor dezvoltări urbane planificate (prevăzute în Masterplan Sopor), proiectul pentru Parcul Est dezvoltă coridorul verde-albastru al pârâului Becaș, o axă de mobilitate alternativă dar și o amplă legătură ecologică cu ramificații în profunzimea viitoarei dezvoltări.

Nu în ultimul rând, clădirea publică a pavilionului multifuncțional de la marginea parcului, funcționează ca o poartă de intrare, un centru de vizitare, deopotrivă imersat în, și deschis către peisaj.

**3. Ameliorarea orașului cu ajutorul naturii la scară mare**

În epoca pre-industrială așezările din România, deși percepute în opoziție cu mediul natural, erau încă subordonate în mare parte logicii peisajelor lor – climă, geologie, topografie, hidrologie, habitate – fiind așadar parte simbiotică a acestora și având totodată o reziliență implicită la dinamica naturală a acestor medii înconjurătoare. Dezvoltarea industrială și post-industrială au adus însă o fragmentare din ce în ce mai accentuată a mediilor de viață, generând o falie reală între mediul antropic și cel natural. Proiectele prezentate în expoziție inversează această tendință, adresând o gamă largă de provocări: restaurarea de zone umede, mai mult spațiu pentru apă pentru o mai mare reziliență urbană la inundații dar și la secetă, ameliorarea regimului hidro-geologic, prevenirea riscurilor de alunecări de teren, realizarea de coridoare ecologice, protecția unor habitate valoroase și realizarea de medii noi de viață pentru biodiversitate, reducerea efectului de insulă urbană prin plantări masive, realizarea unei rețele alternative de mobilitate soft, ameliorarea stării de spirit a locuitorilor prin accesul la spații de recreere naturale.

*Studii de caz:*

* + Canalul Morii, Reghin, „Față de Mureș”
	+ Delta Văcărești, București
	+ Rethinking Someș, Cluj
	+ Canalul Morii, Cluj
	+ Parcul Bună Ziua, Cluj
	+ Dealul Cetățuia, Cluj
	+ Parcul Feroviarilor, Cluj
	+ Parcul Sticlăriei, București
	+ Parcul Est, Cluj
	+ Parc DN3, Constanța
	+ Lacul Morii, București
	+ Ghidul de bune practici pentru amenajarea coridoarelor ecologice în Polul de creștere Timișoara, 2019, Fundația Comunitară Timişoara

Parcul Est:

Proiectul Parcului Est este prin excelență un veritabil laborator al ideilor expuse mai sus. O parte din suprafața sa este un biotop zonă umedă ce va fi protejat și chiar extins. O funcțiune importantă va fi de absorbție a apei în perioadele ploioase, când parcul devine un „burete” pentru oraș, ce acomodează într-un mod previzibil și controlat aceste excese, ca pe urmă să le elibereze treptat și astfel să amelioreze impactul negativ al perioadelor secetoase. Parcul devine o unealtă de reziliență urbană la schimbările climatice. Gestiunea apei de suprafață și reținerea ei în perioadele de exces aduc o îmbunătățire și la nivelul apei freatice și a regimului hidro-geologic local. Aceste măsuri creează premisele protecției habitatelor valoroase de pe sit, dar și realizarea de medii noi de viață pentru biodiversitate, adaptate condițiilor specifice fiecărei subzone. Bogăția vegetației creează o diversitate de atmosfere pentru utilizatori, dar în același timp contribuie decisiv la reducerea efectului de insulă de căldură urbană. Mobilitatea în parc și pe perimetrul acestuia este de tip soft – velo pe trasee prestabilite și pietonal prioritizat. Nu în ultimul rând, devenind cel mai mare parc al orașului, va avea un rol decisiv în ameliorarea stării de spirit a locuitorilor prin accesul la spații de recreere naturale.